താലിബാനില് ചേരാന് ബംഗ്ലാദേശികള് ഇന്ത്യ വഴി അഫ്ഗാനിലേക്ക് നുഴഞ്ഞുകയറുമെന്ന് മുന്നറിയിപ്പ് അതീവ ജാഗ്രതയോടെ സൈന്യം ധാക്ക : താലിബാനില് ചേരാന് ബംഗ്ലാദേശി പൗരന്മാര് ഇന്ത്യ വഴി അഫ്ഗാനിലേക്ക് നുഴഞ്ഞുകയറാന് പദ്ധതിയിടുന്നതായി മുന്നറിയിപ്പ്. ധാക്ക പോലീസ് കമ്മിഷണര് ഷക്കിഫുള് ഇസ്ലാമിന്റെ മുന്നറിയിപ്പിനെ തുടര്ന്ന് അതിര്ത്തിയില് ബി.എസ്.എഫ് സുരക്ഷ ശക്തമാക്കി. സൈന്യം ജാഗ്രതയിലാണെന്നും, താലിബാനില് ചേരാന് ഇന്ത്യയിലേക്ക് കടക്കാന് ശ്രമിക്കുന്ന ഒരു യുവാക്കളെയും ഇതുവരെ പിടികൂടിയിട്ടില്ലെന്നും ബിഎസ്എഫ് ദക്ഷിണ ബംഗാള് ഫ്രോണ്ടിയര് ഡിഐജി എസ്എസ് ഗുലേറിയ പറഞ്ഞു.താലിബാന് അഫ്ഗാനിസ്ഥാന് പിടിച്ചെടുത്തതില് രാജ്യത്തെ ചില ഭീകരര് അങ്ങേയറ്റം ആവേശഭരിതരാണെന്ന് ബംഗ്ലാദേശ് അധികൃതര് ഇന്ത്യയെ അറിയിച്ചിട്ടുണ്ടെന്നും എസ്എസ് ഗുലേറിയ പറഞ്ഞു. അതേസമയം എത്രപേരാണ് ഇതിനായി ഇറങ്ങിത്തിരിച്ചിരിക്കുന്നതെന്ന കൃത്യമായ വിവരം കൈവശമില്ലെന്ന് ഷക്കിഫുള് പറഞ്ഞു .ബംഗ്ലാദേശില് നിന്നുള്ള യുവാക്കളോട് താലിബാനില് ചേരാന് നേരത്തെ ആഹ്വാനമുണ്ടായിരുന്നു. സ്ഥിതിഗതികള് നിരീക്ഷിച്ചുവരികയാണെന്നാണ് ബംഗ്ലാദേശ് വിദേശകാര്യ മന്ത്രാലയം പ്രതികരിച്ചത്. ഇരുപത് വര്ഷം മുമ്ബ്, നിരവധി ബംഗ്ലാദേശ് യുവാക്കള് താലിബാനില് ചേരാന് അഫ്ഗാനിസ്ഥാനിലേക്ക് പോയിരുന്നു.ഇന്ത്യന് വിസ ലഭിക്കാനുള്ള എളുപ്പമാണ് അഫ്ഗാനിലേക്ക് കടക്കാന് ഇന്ത്യയെ തിരഞ്ഞെടുക്കുന്നതിന് പിന്നിലെന്നാണ് സൂചന.